b'\n_START_ARTICLE_\nVelika nagrada Avstralije 1994\n_START_SECTION_\nPred dirko\n_START_PARAGRAPH_\nOd Velike nagrade Japonske je bilo nekaj sprememb med dirka\xc4\x8di. Larrousse sta zastopala dirka\xc4\x8da Jean-Denis D\xc3\xa9l\xc3\xa9traz in Hideki Noda, Simtek pa je nadomestil Takija Inoueja z Domenicom Schiattarello.\n_START_SECTION_\nKvalifikacije\n_START_PARAGRAPH_\nV kvalifikacijah je bil Michael Schumacher pod velikim pritiskom in je v petek dopoldne do\xc5\xbeivel mo\xc4\x8dno tr\xc4\x8denje, osvojil pa je drugo \xc5\xa1tartno mesto za Nigelom Mansllom z Williamsom. V soboto je de\xc5\xbeevalo, tako da je Damon Hill \xc5\xa1tartal kot tretji, Mika H\xc3\xa4kkinen z McLarnom kot \xc4\x8detrti pred dvema Jordanoma, Rubensom Barrichellom in Eddiejem Irvinom. Johnny Herbert (Benetton) je bil sedmi, pred Jeanom Alesijem s Ferrarijem, Martinom Brundlom s McLarnom in Heinz-Haraldom Frentzenom z Sauberjem.\n_START_SECTION_\nDirka\n_START_PARAGRAPH_\nNa \xc5\xa1tartu je Schumacher uspel prehiteti Mansella in je povedel, na drugo mesto pa se je prebil Damon Hill, ki ni preve\xc4\x8d zaostal za Schumacherjem. Mansell je naredil napako, zaradi \xc4\x8desar sta ga prehitela H\xc3\xa4kkinen in Barrichello. \xc5\xa0ele po petnajstih krogih je Mansell uspel prehiteti Barrichella in za\xc4\x8del loviti tudi H\xc3\xa4kkinena. Vrsti red se je pome\xc5\xa1al ob postankih v boksih, le vodilna sta \xc5\xa1e ostala na stezi._NEWLINE_V 36. krogu je v ovinku East Terrace Schumacherja odneslo s proge in z desno stranjo dirkalnika je rahlo tr\xc4\x8dil v ogrado. Schumacher se je lahko takoj vrnil na stezo, toda Hill je bil takoj za njim in ga v petem ovinku \xc5\xbeelel prehiteti. Schumacher ga je zaprl in tr\xc4\x8dila sta, pri tem pa je Schumacherjev dirkalnik dvignilo v zrak in odneslo s proge. Hill je zapeljal v bokse in zaradi po\xc5\xa1kodbe sprednjega levega vzmetenja moral odstopiti. Tako sta oba dirka\xc4\x8da ostala brez to\xc4\x8dk in naslov je osvojil Schumacher z le to\xc4\x8dko prednosti. Nekateri predvsem britanski mediji so za nesre\xc4\x8do krivili Schumacherja, toda komisarji so odlo\xc4\x8dili, da je \xc5\xa1lo za dirka\xc5\xa1ko nesre\xc4\x8do. Schumacher je pri 25. letih postal prvi Nemec z naslovom prvaka Formule 1._NEWLINE_Mansell je po odstopu vodilnih pri\xc5\xa1el v vodstvo, tik za njim pa je bil Berger, ki so mu sledili \xc5\xa1e Alesi, H\xc3\xa4kkinen, Barrichello in Brundle. Alesi je imel po\xc4\x8dasen postanek v boksu in zaostal. Borba med Mansellom in Bergerjem je bila napeta, toda Berger je napravil napako in zaostal, s tem pa Mansellu prepustil zmago. Brundle je kon\xc4\x8dal kot tretji, H\xc3\xa4kkinen je zaradi tr\xc4\x8denja odstopil, tako da je bil \xc4\x8detrti Barrichello. To\xc4\x8dke sta osvojila \xc5\xa1e Olivier Panis (Ligier-Renault) in Alesi.\n_START_SECTION_\nPo dirki\n_START_PARAGRAPH_\nSchumacher je vodno trdil, da je bilo tr\xc4\x8denje obi\xc4\x8dajna dirka\xc5\xa1ka nesre\xc4\x8da in da bi bil rezultat enak tudi ob zamenjanih vlogah. Dolgoletni komentator dirk Formule 1 na BBCju, Murray Walker, ki je bil velik Damonov obo\xc5\xbeevalec, je tudi menil, da Schumacher ni povzro\xc4\x8dil nesre\xc4\x8de namenoma. Leta 2007 je Damon Hill priznal, da je bilo tr\xc4\x8denje njegova krivda.'